(1607) uvven even broeders van u hebt ghedreven , die ellendich quamen bidden met knien ghebooghen , V ghenaeckt noch verdriet hier in dit leven , VVant van uvven Vyant sult ghy vverden verdreven , En niemant sal hem jammeren , noch u beclaghen , V goet , u schatten die u zijn over bleven , Sult ghy niet ghenieten in uvven daghen , En u conscientie moet en sal eeuvvich cnaghen Als in een brandende vyer , soo ghy nu vvert ontvvaer , Een schrickelicke vreese sal u oock comen plaghen , Treet hem by hem .Maer aenschout noch het meeste dat u volcht naer , En siet hoe de salighe alhier zijn blinckende claer , En hoe de onbarmhertighe ellendich verschoven , Zijn hoorende de stemme verschrickelijck vol vaer : Sprekende gaet ghy vermaledyde sonder vertoven inden eeuvvich brandende poel , die niet en is te verdoven : VVant ick vvas hongerich , en ghy en hebt my niet ghespijst , ick vvas dorstich niet bedroven , Ghy en gaeft my gheen drincken , maer liet my in ' t verdriet , Ick vvas een gast , ghy vvaert die my verstiet , Ick vvas naeckt en cranck ghy quaemt my niet te baten , Ick vvas ghevanghen , gheen troost ontfing ick siet van u daerom sal ick u nu oock verlaten : Dus gaen hier in ' t eeuvvich vier al die vervvaten , Dat voor haer en den Duyvel is ghemaeckt , Om dat sy troostloos veracht hebben Christi ondersaten , Soo vverden sy daer met tormenten ghehaect , Inden brandenden poel die eeuvvelijck blaect , Ghy onbarmhertighe dit is u straf , Die u ende alle Godloosen naect , uvven vvorm sterft hier niet , noch en comt in ' t graf , Huylen noch schreyen neemt nemmermeer af , Men hoort daer vveeninghe en knersinghe der tanden d ' Een vervloeckt zijn gheboort , d ' ander seer flau en laf , Roept vvee , vvee , vvy moeten eeuvvich branden in dese droevighe ende stinckende vvaranden , in desen afgront , in dit duyster dal , VVee u ghy onbarmhertighe , fy u der schanden , Dat ghy dus hebt gheleeft , daerom siet hier uvven val , Hier comt Schrickelicke vrees met een luyt inde handt spelen achter den Onbarmhertighen .Siet dit is u loon , die ghy zijt vervvachtende al , Die d ' Armen sonder troost hebt gaen versmaden .